**مسلسل**

**شقة 6**

**الحلقة الثانية عشر**

**اخراج محمود كامل**

**مشهد 1(جديد) مستشفى الامراض العقلية / غرفة صباح ن/د**

صباح تقوم بخنق انجي بقوة وهي في حالة هيستيرية ، وساره في جانب الغرفة تصرخ

صباح

موتي.... موتي... اخرجي من حياتي ...انتي السبب .... انتي السبب ....

تفتح الباب وتدخل الممرضة وتفزع من المشهد وتقوم بمحاولة افلات انجي من صباح وجذب صباح من فوقها صارخة طلب النجدة

الممرضة

الحقونا .. الحقونا

ساره تصرخ

قومي يا انجي ... اجري بسرعة

تنجح انجي من الافلات من صباح راكضة الى خارج الغرفة

**مشهد 2 (جديد) ممر مستشفى الامراض العقلية ن/د**

تجري انجي من الممر والاضاءة لازالت تتقطع وهي تركض بسرعة وتتلفت ورائها ومن الممكن ان تتعثر

**مشهد 3 (جديد) الطب الشرعي/مكتب يوسف ن/د**

يوسف يكتب تقرير تشريح جثة ممدوح وهو يتكلم مع اسلام الذي يلعب على الموبايل

يوسف

بس تفتكر ليه الخنق يكون بالطريقة الغريبة دي وليه مفيش اثار مقاومة او كدمات في الجثة وليه باستخدام خيط زي ده

اسلام

قولتلك من الاول القصة دي كلها ملخفنة وغامضة وحذرتك من الاول من اللي اسمها انجي دي وانت مفيش فايده

يوسف

انت بتقول اي كلام صح ، عايز تلوي الموضوع لانجي وخلاص يا ابني هي مالها هي بكل اللي بيحصل يعني هي اللي غاوية تسكن في شقة كانت مسرح جريمة ولا هي اللي عايزه تعيش في جحيم وحياتها كلها تدمر بالشكل ده

اسلام لا زال يلعب الجيم على الموبايل

والله العظيم سيرتها لوحدها بتكهرب الجو اديني خسرت الجيم بعد ما وصلت لليفل ده

يوسف

مفيش فايده انسان ضحل وتافه وهتفضل كده طول عمرك ، ممكن بقى تعمل حاجة مفيدة وتبعت التقرير لوكيل النيابة بالفاكس عشان لازم اروح بدري النهارده

**مشهد 4( تم تصويره ح12 م1+2) شقة يوسف/الصالة ن / د**

- يفتح باب غرفة يوسف ببطئ وكأن شخصا يدخل الى الغرفه دون ان نراه ونرى يوسف نائما وظهره

الى باب الغرفه ثم نقترب من سرير يوسف الذي يفتح عينه وكأنه شعر بطاقة الشخص الدخيل ثم

يلتفت يوسف فجأه لييجد منه التى تفزع وتسقط على الارض من الخضه فيلتقط يوسف انفاسه

ويضحك وهو ينهض ويحملها من على الارض فتضحك منه ايضا

منه :

خضتنى يا بابا ...

يوسف :

تعالى يا عفريته جايه بتتسحبي كده ليه

منه :

عشان انت نايم لحد الظهر ونسيت انك قولتلي انك هاتخرجنى النهارده عشان انت اجازه

يوسف :

ومين قالك انى نسيت بقى ؟ ...

\_ يخرج تذاكر من تحت المخده

.... تاتاتا ... عارفه ايه دول ؟

منه :

تؤ

يوسف :

\_ يحضر دميتى آنا وألسا اللتين وضعهما على الكومود بجوار سريره

النهارده ... هانروح ... نقابل ... الاستاذه آنا .... والاستاذه ألسا .... ونشوفهم على المسرح ونتصور

معاهم كمان

\_ منه تصيح فى فرح وهى تحتضن يوسف الذى يقبلها فى حنان

منه :

هييييييه

يوسف :

يلا بينا بقى نروح لتيتا عشان تلبسنا وتسرحنا وتجهزنا عشان كمان هانروح نلعب شويه فى الكيدز ايريا

لحد ميعاد المسرح

**مشهد 5 (جديد) المطعم ن/د**

تجلس انجي فى المطعم على طرابيزتها المفضلة و يجلس امامها رامي يسمعها باهتمام

رامي

انا آسف جدا يا انجي اني كنت سبب في كل اللي انتي فيه ده

انجي

لا، انت ذنبك ايه؟! مش معنى ان كتر خيرك ساعدتني وعرفتني ع السمسار يبقى انت مسؤول عن اللي بيحصلي ، لان اللي بيحصلي يا رامي اكبر بكتير ان حد يتوقعه او يعيشه .. انا عقلي هيطير بجد و مابقيتش قادره افكر

رامي

دوري على الناس القريبة منك اللي تسندك وتقف جنبك في الوقت ده

**مشهد 6(تم تصويره ح12 م1+2) شقة يوسف ن/د**

\_ يرن هاتف يوسف ونرى المتصل انجى فيرد

يوسف :

انجى ازيك

صوت انجى : ) (

الحمد لله ازيك انت يا يوسف انت فين ؟

يوسف :

في البيت اجازه النهارده ايه مال صوتك كده فى نبره غريبه "يتم حذف الجملة في المونتاج

صوت انجى :

انا لازم اشوفك عشان احكيلك في حاجات جديده حصلت

يوسف : (يقاطعها (

انتى ايه اللى وداكى لصباح تانى ؟

انجى :

انت عرفت منين ؟

يوسف :

دكتور اسامه مدير المستشفى قاللى

ص انجى :

منا عايزاك عشان كده وعشان فى حاجات تانيه جديده اكتشفتها ولازم تعرفها

يوسف :

طيب يلا انا هاتحرك على الكافيه قابلينى هناك سلام

\_ يغلق يوسف المكالمه وينظر الى ملابسه فيتذكر وعده لمنة فيتنهد ويخرج اليها فى اسى

\_ يوسف ينده لمنة وتدخل غرفة النوم

 يوسف على ركبتيه امامهما ويمسك بمنه من كتفييها

يوسف :

منه .. حبيبتى .. انت عارفه بابا بيحبك قد ايه ؟ ) تومئ برأسها بنعم ( وعارفه ان بابا ممكن يكون في حد

محتاج لمساعدته وبتأخر ؟ ) تومئ برأسها بلا ( ... طيب ولو قولتلك ان فى حد محتاج مساعدة بابا

دلوقتى بس لو ساعدته هاضطر ااجل خروجنا لبكرة تقولى ايه اساعده ولا نخرج نتفسح ؟

منة :

ساعده يا بابا .. بس نخرج بكره

\_ يبتسم يوسف ويحتضنها ويقبلها بينما تبتسم صفيه وتنظر لهم فى حنان

يوسف :

حاضر يا روحى

\_ يهم يوسف بالخروج فتستوقفه كلمة صفيه

صفية :

يوسف .... ) يلتفت لها ( منه كمان محتاجه مساعدتك

يومئ لها يوسف بتفهم الامر

**مشهد 7(جديد) مكتب وكيل النيابة ن/د**

وكيل النيابة ومعه الكاتب وظابط الشرطة الذي ضبط المضبوطات او مساعد وكيل النيابة ويقف امامه زاهي يبدو عليه الارهاق وتردي الحال جراء الحجز وقلة النوم ودقنه وشعره غير مرتبين وفي حالة مزرية وفي يده الكلبش

وكيل النيابة

هاه يا زاهي لسه مصمم على الانكار

زاهي

انكار ايه يا باشا ، انا والله العظيم ماليش دعوة بممدوح ولا قتلته ولا اعرف حاجة عن التقرير اللي حضرتك بتقول عليه ولا العقد اللي لقيتوه في شقتي ولا اي حاجة من دي يا بيه ده انا ماشي جنب الحيط

وكيل النيابة

انت عمرك استخدمت خيط نايلون؟

زاهي

لا وهستخدمه في ايه؟ وليه؟

وكيل النيابة

انت هترد على سؤالي بسؤال، رد عدل

زاهي

لا يا باشا ، وبعدين يعني سؤال ولا مؤاخذه معلش هو مش المفروض التحقيق ده يحضره معايا الاستاذ عادل المحامي اللي حضر معايا قبل كده

وكيل النيابة

والله كلمنا سعادته عشان يحضر قال انه مش فاضي واحتمال ما يكملش في القضية بتاعتك عندك اسئلة تانية

يرن وكيل النيابة الجرس ويدخل العسكري

وكيل النيابة

خده على الحجز

زاهي

يا باشا والنبي حجز تاني لا انا بريء والله العظيم يا باشا

يخرج زاهي مع العسكري

وكيل النيابة يوجه كلامه للمساعد او ظابط المضبوطات

وكيل النيابة

القضية دي غريبة وفيها حاجة مش مظبوطة سواء اللي اسمه زياد هو اللي قتل ممدوح ده او زاهي هو اللي قاتله

التقرير بيقول ان الخنق كان من الخلف بخيط نايلون يعني بصورة مباغته ومفيش اثار للمقاومة ولا كدمات دليل خناقة مثلا

مساعد وكيل النيابة

وحفر الحيطة ودفن الجثة فيها بالطريقة دي ما ينفعش يعملها واحد لواحده وعقد بيع المحل لو حقيقي يبقى بينتفي وجود مصلحة لزاهي في قتله

وكيل النيابة يرفع التليفون الداخلي ويتكلم مع احد

وكيل النيابة

استعجلي يا ابني تقرير المعمل الجنائي بخصوص عقد بيع محل الجزارة في قضية زاهي

**مشهد 8 (جديد) الحجز ن/د**

يدخل زاهي الزنزانة بعد ما قام العسكري بفك الكلبش

زاهي يتكلم من شباك الزنزانه

والله العظيم انا بريء ، انا عايز اروح طيب عايز اكلم اخويا يكلملي المحامي طب انا جعان وعطشان

العسكري من الخارج

ليه انت فاكر نفسك في فندق نخدم عليك ونشوف طلباتك اتقلح جنب زمايلك بلاش غاغة

احد المساجين (سيد) يقترب من زاهي

سيد

انت تهمتك ايه ولا مؤاخذه؟

زاهي

عايز ايه انت راخر؟

سيد

طاوعني يمكن اساعدك واعملك اللي انت عايزه

زاهي

قتل يا سيدي ارتحت

سيد

لا كده انت محتاج استشارة مستعجلة و في اي بي كمان

زاهي

ايه استشاره في اي بي يعني ايه

سيد

بص يا سيدي ، هات سيجاره

زاهي

معييش هاه قول

سيد

كمان ، يعني اقرع ونزهي صحيح ، بص يا سيدي انا هحجزلك كشف مستعجل عند الباش خبير بس ده ليه فيزيتا مخصوص عشان يجيبلك المفيد

زاهي

مش فاهم ايه ده

سيد

هو انت مستجد عمرك ما اتحبست قبل كده عدم اللامؤاخذه

زاهي

لا يا سيدي قصر بقى

سيد

مهو الشرح ده المفروض ليه تمن بس ماشي ، في كل حجز محترم او سجن بيكون فيه شخص باش خبير في القانون وثغراته ومفكاته وصواميله من كتر ما اتحبس تقدر تقول عليه حبسجي خبرة يقدر يديك الخلاصة احسن من احسن محامي فيك يا قضا

زاهي

وده الاقيه فين

سيد

انت راجل محظوظ وامك داعيالك عشان لجل البخت الباش خبير موجود اليومين دول هنا في الحجز وتقدر تكشف عنده بمنتهى السهولة بعد دفع الفيزيتا طبعا

زاهي

اااااه قول كده يعني هو الباش خبير وانت الباش تمرجي اللي بيحجزله المواعيد

سيد

عليك نور

زاهي

وبكام الفيزيتا بقى؟

سيد

هما 200 جنيه وعلبة سجاير مستورد

**مشهد 9(جديد) المطعم ن/د**

يحمل لها رامي طبق تشيز كيك خارجا من المطبخ

رامي

اتفضلي يا ستي جايبهولك بنفسي احلى طبق تشيز كيك انا اللي عامله بنفسي

انجي

تسلم ايدك تعبتك معايا ، وحشني ااكل ماما كنت دايما بحب التشيز كيك من ايديها بس احساس التوهه غطى حتى على احساسي بالفقد ليها

رامي

معاكي حق .. بس عاوزك تكوني عارفة ان ربنا عالم بيكي و هو عارف انك هتستحملي كل ده , عشان كده الاختبار على قد قوة تحملك اللي ربنا عارفها , و ان شاء الله هتعدي على خير .. انا عارف انه اختبار مش سهل .. لكن ربنا اختارك انتي عشان تكشفي الحقيقة دي اللي هي جزء من شخصيتك و شغلك , انك دايما بتجري ورا الحقيقة و هيكون ليكي فى الاخر خير كبير و اكيد درس كبير بتتعلميه و خبرة لمواقف لسه هتعيشيها .

انجي

تفتكر لسه هعيش واشوف واجرب واتعلم ولا اخرتي هتبقى بسبب الدوامة دي

رامي

هتعيشي وهتبقي احسن بكتير انا متأكد عشان كل الحاجات اللي قولتلهالك دي وبعدين اكيد مفيش حاجة مستمرة علطول .. لا الحزن مستمر ولا الفرح مستمر .. لكن بنحاول نعدي الحزن ، وعلى قد ما نقدر نطول مدة الفرح .. و ان شاء الله هانت يا انجي

رامي

( يطبطب على يدها )

بأذن الله ومشيئته هتعدي .. انا متأكد

يدخل يوسف فى تلك اللحظة و يرى ان رامي يده على يد انجي فيظهر عليه الغيرة

رامي

اهلا استاذ يوسف

يوسف

اهلا .. ممكن القهوة بتاعتي

رامي يشعر بالاحراج

اه حالا يا فندم المكان مكانكم .. عن اذنكم

انجي تشعر بسعاده لانها لمحت الغيرة في تصرف يوسف

انجي

عامل ايه؟

يوسف باقتضاب

تمام

المهم .. انتي ايه اللى وداكي لصباح

انجي

انا كنت بموت يا يوسف

يوسف

ايه اللي وداكي .. انتي مش عارفة انها في حالة خطر يا انجي و مؤذية جدا لغيرها .. و ازاي فى المستشفى يوافقوا انك تدخليلها .. الموضوع ده لازم تنسيه خالص بقى .. مش هنستنى لما تضيعي مننا يا انجي بسبب تصرفاتك المش محسوبة دي

انجي

انا حاسه بجد ان فيه حاجة مش مظبوطة بتحصل بعد اللي حصل لزياد وممدوح وبنتك وعمتي و المذكرات اللي لقيتها فى بيت عمتي لوحدها .. انا بجد هموت يا يوسف .. بس لازم اكمل ومش قادرة افرمل نفسي .. انا حاسة اني زى سهم اتضرب وعارف انه فى الآخر هيتخبط فى نقطة سودا، بس مش قادر يوقف نفسه .. انا لازم اوصل للنهاية

يوسف:

تاني يا انجي انتي ناوية على ايه

انجي:

معنديش غير حد واحد دلوقتي ممكن يساعدني

**مشهد 10(جديد) الزنزانة ن/د**

يجلس الباش خبير وامامه يجلس زاهي ، يدخن الباش خبير السيجارة وينفث دخانه وهو يفكر

الباش خبير

بص بقى يا برنس انت معمول معاك الجولاشة

زاهي

من ناحية ايه

الباش خبير

من ناحية ايه ايه ، من ناحية كل اللي انت بترصه بقالك ساعه ووقتك قربت تخلصه في الرغي وجبتلي الشرق والغرب اشي صباح واشي زينة واشي محل ايه وشقة ايه

زاهي

مش بحكيلك ايه اللي قولت عليه ده .. الملابسات

الباش خبير

المختصر المفيد اللي دسلك العقد المزور والختم بتاع القتيل في شقتك حد قريب منك ومستفيد من انه يخلص منك شوف مين بيجيلك البيت وهو ثقة وممكن يلبسك البلوة دي

زاهي

انا عايش لوحدي ومحدش ممكن يدخل عندي انا كل مقابلاتي وشغلي بعمله م القهوة

ومعنديش حد بيزورني مفيش حد غير .....

الباش خبير

سكت ليه

**مشهد 11(جديد) سيارة يوسف ن/د**

يصل يوسف امام مركز سيجا و بجانبه انجي

يوسف:

اتفضلي .. انا مش هدخل جوه .. هستناكي هنا

انجي

يوه تاني يا يوسف

يوسف

هو انتي مش فاهمة اللي حصل قبل كده ! .. ولا ناسية !.. ولا عاملة نفسك مش عارفة !.. ولا ايه بالظبط !.. هو انتي عيلة كل شوية هننصحك بالصح و الغلط و تروحي فين و ماتروحيش فين !.. ايه يا انجي .. حرام عليكي نفسك و حرام عليكي اللي حواليكي .. انا خايف عليكي قصدي احنا خايفين عليكي

انجي:

تنظر له فى صمت و ضيق

انجي:

انتوا !! ماشي .. متشكرة جدا .. و لو تحب تروح مش هضغط عليك .. براحتك .. انا هخلص و اروح لوحدي

يوسف:

(ينظر لها بصمت و ضيق)

قطع

**مشهد 12(جديد) لقطة عامة لبيت الدجال ن/خ**

المنطقة الشعبية

**مشهد 13 (جديد) بيت الدجال ن/د**

الدجال يجلس مع ماهر وهو يقوم بأعمال مثل القراءه على الزجاجات الصغيرة المملوءه بسائل اصفر غامق اشبه بزجاجات الادوية وماهر يساعده في لف الحجابات والكتابة

ماهر

ايوه يعني اللي لقوه ده كفاية ولا انت شايف ايه؟

الدجال

هو انت تعك الدنيا وتخربها وتقولي شايف ايه مهو كل ده من افعالك النجسة

ماهر

ما بلاش انت على سيرة النجاسة

الدجال

ماشي هعديهالك عشان صح المرادي

يضحكون

الدجال

ع العموم فرصة انه محبوس لغاية اما نشوف الدنيا هتمشي ازاي

هاتف ماهر يرن على رقم غريب

ماهر

ايوه ... مين معايا ... الصوت بيقطع ... ايه زاهي "باستغراب "

ويشاور للدجال ان ينتبه للمكالمة

ماهر

اهلا يا خويا ازيك يا حبيبي عامل ايه سامحني مقدرتش اجيلك النهارده تصدق بأيه ... هتصدق ان شاء الله .. انا مفيش في جيبي اتنين جنيه على بعض

**مشهد 14 (جديد) الزنزانة ن/د**

زاهي يتحدث في هاتف صغير مهرب لأحد المساجين

زاهي

انت اللي حطيت الختم والعقد المضروب عندي في الشقة يا ماهر صح؟ صح يا أخويا؟

**مشهد 15 (جديد) بيت الدجال ن/د**

ماهر يفتح الاسبيكر كي يسمع الدجال ما يقوله زاهي

ماهر

مين اللي دخل في دماغك الكلام الفارغ ده يا زاهي بقى ده جزاتي ان قلبي هيتقطع عليك وجبتلك محامي واديتله اخر فلوس في جيبي مكنتش اتخيل ابدا

زاهي

بقولك ايه انا مش هاكل من الشويتين بتوع كل مره يا ماهر ومحامي ايه اللي بتقول عليه ده زي ما يكون متوصي عليا ومحضرش معايا النهارده التحقيق كمان

ماهر "متصنعا"

الو الو الخط بيقطع يا زاهي

ماهر يغلق الخط في وجه زاهي

ماهر ينظر للدجال

ماهر

وبعدين هنعمل ايه؟

الدجال

هو انت تعك الدنيا وتقولي هنعمل ايه

**مشهد 16 (جديد) مركز سيجا ل/د**

انجي وسيجا يتمشيان في حديقة المركز

انجي

ماشي من بعد ما جيتلك والتمارين وفتح العين التالته وانا بقيت بشوف اكتر والحجاب بينكشف اكتر طيب مين بقى البنت اللي معرفهاش دي وظهرتلي في المستشفى مين ؟

سيجا

ركزي هي طلبت منك ايه يمكن تقدري تعرفي هي مين او عايزه ايه

إنجي:

هي عايزاني ارجع الشقة وقالتلي مادخلش عند صباح عامله زي ما تكون بتوجهني او خايفة عليا بس منين مش عايزاني ادخل عند صباح ومنين عايزاني ارجع الشقة

سيجا

واضح انها روح تايهه او روح طيبة وده زي ما قلتلك دليل انك بوتنشال انك تشوفي اكتر وتكون روحك مكشوفه وممكن تكوني مختاره عشان تساعدي حد لازم تراقبي الاشارات وتمشي وراها وطالما قالتلك ترجعي الشقة يبقى ترجعي الشقة .. عشان حياتك ترجع لازم تكملي، غير كده الكوارث والمصايب هتزيد فوق ما تتوقعي

انجي :

(صامته ويبدو عليها التوتر)

قطع

**مشهد 17 (جديد) سيارة يوسف/أمام مركز سيجا ل/د**

يوسف متعصب تخرج انجي و تفاجئ انه مازال موجود فى انتظارها وتفتح وتركب يتكلم معاها بعصبية)

انجي:

كنت عارفة انك هتستنى على فكرة

يوسف:

( لم يرد)

انجي

انت زعلان بقى ؟

يوسف:

يا انجي انتي مندفعة جدا .. عاجبك عصبيتك والتوتر والفزع كل يوم .. مبسوطة بخوفنا عليكي و اننا بنجري وراكي كل يوم فى حتة شكل ونحاول نبعد عن كارثة جديدة .... احنا مش هنيجي هنا تاني ..

كده كفاية ,,

انا خسرت مراتي بسببها ومش ناوي اني اخسرك

انجي:

انا .... انا لازم أرجع الشقة

قطع

**مشهد 18 (جديد) مستشفى ازهار ل/د**

م/ ممر غرفة ازهار الرعاية المركزه ل/د

انجي في ممر المستشفى

تتذكر انجي كلام يوسف

مش هينفع ترجعي والشقة بقولك متشمعة فاهمه يعني ايه

انجي

انت المفروض اللي تهديني .. لكن اللي بتعمله ده بيوترني اكتر .. يا يوسف انت الوحيد اللي بحس اني فى امان و انا معاه .. خلاص مش هرجع ممكن تفصل بقى

انجي تدخل الى غرفة ازهار ولا تجدها في سريرها

انجي في حالة صدمة

انجي

ايه ده فين عمتي؟! فين التمريض؟!

الممرضة

ايوه يا فندم ، الحجة اللي كانت هنا حالتها اتحسنت وطلعناها اوضه عاديه

انجي بسعاده

الحمد لله اخيرا خبر يفرح ، هي في اوضه كام لوسمحتي

**مشهد 19 (جديد) غرفة ازهار العادية ل/د**

تدخل انجي لا تجد عمتها

انجي

هي راحت فين ايه التهريج ده

**مشهد 20 (جديد) مستشفى أزهار/ ممر الغرفة العادية ل/د**

تسأل انجي على كاونتر التمريض

لوسمحتي حجه ازهار اللي في غرفة 18 ممكن تكون فين

الممرضه

مش عارفه هي مش اوضتها

انجي

مش عارفه؟ هو ايه التسيب ده احنا فين هنا لو محدش كلمني هنا انا هطلع على وزارة الصحة واقلب الدينا عليكوا

**مشهد 21(جديد) مكتب مراقبة الكاميرات في المستشفى ل/د**

المكتب به شاشات لمراقبة المستشفى وانجي تقف في عصبية ومدير المستشفى يتحدث معها

مدير المستشفى

هي اكيد يا فندم روحت اما لقت نفسها كويسه حضرتك جربتي تتصلي بيها

انجي

لا

مدير المستشفى

طيب حضرتك جربي واسأليها هي فين

انجي

معييش رقم تليفونها

مدير المستشفى

نعم هي مش عمتك

انجي

قصدي معهاش تليفون وبعدين

يعني ايه ، هو اي حد نزيل في المستشفى ممكن يقوم يروح كده من غير اجراءات خروج

مدير المستشفى

اجراءات الخروج بتكون مع المرافق اللي دخل المريض لكن لو المريض اتحرك وخرج من اوضته على بره احنا هنعرف منين

انجي

يا سلام! وافرض مدفعش الحساب؟

مدير المستشفى

اما بتدخل حالة المستشفى بيدفع مبلغ تحت حساب تكاليف الحساب

انجي

ومحدش كلمني ليه ما انا حاطه تليفوني عشان تبلغوني بأي جديد

مدير المستشفى

اسفين يا فندم وانا هحقق بنفسي في الموضوع ده وعشان نوفر القلق على الحجه قولت اجيبكم اوضة الكاميرات عشان تشوفوا الكاميرات وتتأكدوا انها روحت بكامل ارادتها ومحصلهاش حاجة

يفتح عامل الامن الكاميرات

انجي

اهي عمتو اهي الحمد لله كويسه

**مشهد 22 (جديد) مدخل المستشفى ن/د**

تظهر على الشاشة ازهار عمة انجي وهي بصحة جيدة جدا وتخرج من باب المستشفى

انجي تلمح بجوارها تسير في عكس اتجاه ازهار ساره الاصلية وهنا تصرخ انجي

انجي

ثبت الكاميرا لو سمحت مين دي مين

**مشهد 23 (جديد) مركز سيجا ل/د**

سيجا تكلم ياسر في الهاتف

سيجا

ياسر ازيك؟

**مشهد 24 (جديد) الرووف ل/د**

يجلس ياسر في الروف وهو يتابع احد الماتشات على التلفزيون، تدخل ناهد عليه وهي تحمل صينية شاي

يرن هاتف ياسر وعندما يرى اسم سيجا يأخذ الهاتف بعيدا وناهد تراقبه تريد ان تعرف من يكلمه

ياسر

اهلا يا سيجا

 ايه الاخبار

سيجا

عايزة اطلب منك حاجة ضروري عايزاك تفضل جنب انجي فيه حاجة خطر ممكن تحصل الطاقة اللي حواليها اكبر من قدرتها

ياسر

مش فاهم انتي كده قلقتيني

سيجا

ما تقلقش كل حاجة ممكن تتظبط بس المهم عايزاك تجيلي ضروري هديك حاجة ممكن تفيدها وتحميها

**مشهد 25 (جديد) النادي / حمام السباحة ل/د**

يوسف يدخل منة التمرين عند حمام السباحة ويقوم بتلبيسها برنص السباحة وهو يتحدث معها يوسف

يارب تكوني راضية عني يا ست منة انا سيبت كل حاجة اهو وصممت اجي معاكي التمرين اهو زي ما وعدتك واعوضك عن خروجة المسرحية

منة

بس مش هتهرب من المسرحية وبردو هتوديني

يوسف

طبعا ده اساسي يعني هروح منه فين

فريدة تدخل الكادر وهي تحمل معها برنص اطفال عليه الوان ورسومات اطفال احلى مما ترتديه منة

يوسف يتفاجيء من رؤية فريدة

وفريدة تسلم على منه

فريدة

شوفتي ما اتأخرتش ازاي ايه رأيك بقى في البرنص ده مش احلى من ده

منة

الله ده حلو اوي شكرا اوي يا دكتورة

فريدة

لا احنا اتفقنا انا طنط فريدة وبس

تجري منة على التمرين

فريده

هنقعد نستناكي هنا

**مشهد 26 (جديد) شقة ازهار ل/د**

انجي تفتح الباب على عمتها تجدها تخرج من المطبخ

انجي

عمتي انتي كويسه حمد الله على سلامتك

ازهار

عملت كيكة تجنن حماتك بتحبك تعالي دي لسه سخنه وريحتها روعه

انجي في حالة دهشة

انجي تحدث نفسها

هو ايه اللي بيحصل

ازهار تقطع الكيكة وتأكل قطعه وهي تشاهد المسلسل باهتمام

ازهار

بقولك يا انجي انا مسافره بكره البلد عشان ايراد الارض لازم اجيبه وشوف الدنيا هناك ايه الاخبار

انجي

بس انتي كويسه عشان تقدري تسافري

ازهار

اه الحمد لله وعايزاكي يا حبيبتي ترجعي شقتك واما ارجع ان شاء الله هكلمك عشان تجيلي تزوريني

انجي

هو حصل حاجة انتي زعلتي مني في حاجة

ازهار يتحول صوتها الى صوت مزعج وقوي وهي تركز عينها في عين انجي

ازهار

بقولك ارجعي سامعه

انجي

تتفزع وتنهض واقفه

انجي

مالك يا عمتو

ازهار

اطلعي بره بيتي ما تجيش هنا تاني انتي سامعه

**مشهد 27 (جديد) سلم عمارة أزهار ل/د**

تخرج انجي مفزوعة وتجري على السلم الموبايل يسقط منها وينكسر

**مشهد 28(جديد) النادي/حمام السباحة ل/د**

فريدة توجه كلامها ليوسف

هو انت مالك اتفاجئت اما شوفتني كده ليه هي مفاجئة وحشة

يوسف

لا خالص بس مفاجئة مش متوقعة هو انتي عرفتي منين معاد تمرين منه وعرفتي منين اني جاي معاها

فريده

اولا معرفش انك جاي معاها ثانيا انا كلمتها على تليفونها عشان احنا اتفقنا في الزيارة اللي فاتت اني اصاحبها عشان تثق فيا وتقولي اي حاجة بتعدي بيها

يوسف يشعر انه تعامل معها بأسلوب غير لائق

يوسف

متشكر يا فريدة وانا كمان بحاول اعمل اللي اتفقنا عليه واحاول اقرب منها

فريدة

مش هتعرف يا يوسف وانت لوحدك مش كفاية ، البنت بتكبر ومشاكلها بتزيد طيب هتعمل ايه قدام في مشاكل المراهقة مثلا وحماتك لو قدرت النهارده مش هتقدر بكره على مراعيتها

**مشهد 29(جديد) الشارع ل/خ**

انجي تحاول تفتح الموبايل بتبص لعمتها بتبريق وتبعد عن البيت وهي تنظر لعمتها

**مشهد 30(تم تصويره ح13 م21) شقة يوسف/ غرفة يوسف ل/د**

منة جالسة على السرير تلعب بألعبها تشوف ظل وتسأل

ماما؟

الظل من وراء ستارة الشباك (سارة)

أنا مش ماما بس ايه رأيك لو نطير سوا ونروح لماما

ونعملها مفاجأة

منة

أنا عايزة ماما

سارة(تخرج من ورا الستارة)

تعالي

يلا، شاطورة

وتخرج بمنة من الشباك

**نهاية الحلقة الثانية عشر**